ไฟแนนซ์ทูเดย์
โดย...ภูคา
15 ม.ค. 2559

โดย...ภูคา
...ต้องจับตาดูแบบไม่กะพริบตา เรื่องการสรรหากรรมการผู้จัดการธนาคารอาคารสงเคราะห์ (ธอส.) แม้กรรมการสรรหาจะส่งรายชื่อผู้เข้าวินเตรียมชงเข้าที่ประชุมบอร์ดใหญ่ในวันที่ 21 ม.ค.นี้แล้ว ว่ากันว่ามีชื่อของ ฉัตรชัยศิริไล รองกรรมการผู้จัดการ ธอส. ที่เป็นลูกหม้อเก่า เป็นตัวเต็งคนหนึ่งเมื่อวัดจากผลการแสดงวิสัยทัศน์ 
...แต่อีก 1 สัปดาห์จากนี้ไป ก่อนที่บอร์ดจะประชุมตัดสินใจเลือกใครมาเป็นเอ็มดี ธอส.นั้น มีข่าววงในแว่วว่า อีกคนที่มาแรงนั้นคือ ธัชพล กาญจนกูล รองผู้อำนวยการธนาคารออมสิน ที่อาจจะตีโค้งแซงหน้าขึ้นมาได้ ขึ้นอยู่กับพลังภายในของใครจะแกร่งกว่า แบบนี้ต้องเรียกว่า สงครามยังไม่จบอย่าเพิ่งนับศพทหาร และยิ่งในยุคนี้ แม้บอร์ดจะมีมติเห็นชอบ ก็ใช่ว่าคนที่ใหญ่กว่าบอร์ดจะเห็นด้วย งานนี้ถึงต้องจับตากันอย่างไม่กะพริบอย่างที่บอกแต่แรก 
...ต้องบอกว่า เก่งอย่างเดียวไม่พอ คนเราต้องมีหลักยึดทางใจ ดังนั้นจะเห็นว่าช่วงค่ำๆ ของทุกวันพฤหัสบดี ที่เป็นวันครู ตามความเชื่อของคนไทย จะได้เห็น “พี่อู้” สมชัย สัจจพงษ์ ปลัดกระทรวงการคลัง และลูกน้องอีก 2-3 คน มาไหว้ต้นไทรเก่าแก่ บริเวณสนามหญ้าเก่าของกระทรวงการคลังอยู่บ่อยๆ ได้ยินว่าเป็นการเสริมสร้างพลังใจในการทำงาน เพราะงานที่กระทรวงการคลังนั้นถือว่ามากมายเหลือเกิน หลายเรื่องต้องใช้การประสานสิบทิศ หากมีพระมีครูดีก็มีชัยไปว่าครึ่ง 
...อึ้ง ทึ่ง กับแนวทางการแก้ปัญหายางของรัฐบาล ที่จะใช้สภาพคล่อง 4 แบงก์รัฐ คือ ออมสิน ธ.ก.ส. เอสเอ็มอีแบงก์ และกรุงไทย ปล่อยกู้ อคส. และการยางแห่งประเทศไทย ให้ไปรับซื้อยาง แล้วส่งยางไปผลิตตามออร์เดอร์ของแต่ละหน่วยงาน ที่คาดว่าจะมี 8 กระทรวงเกี่ยวข้อง แปลกตรงที่ทำไมไม่ใช้วิธีให้แต่ละหน่วยงานลดงบที่ไม่จำเป็น แล้วเอามาใช้ทำโครงการนี้ก่อน กลับใช้วิธีการดึงเงินแบงก์รัฐมาอุ้ม แต่ก็เห็นใจรัฐบาล หากให้แต่ละหน่วยงานลดงบประมาณ โครงการนี้คงไม่เกิด หวยเลยมาตกเอาที่แบงก์รัฐอีกตามเคย 
...ช่วงนี้บอกเลยว่า ชาติชาย พยุหนาวีชัย ผู้อำนวยการธนาคารออมสิน เป็นหนุ่มที่เนื้อหอมที่สุด เพราะใครก็จ้องแต่จะใช้เงินออมสินกันทั้งนั้น งานเยอะ แต่ก็เต็มที่กับทุกงาน เลยได้ตำแหน่งคนโปรดของท่านสมคิด จาตุศรีพิทักษ์ รองนายกรัฐมนตรี ไปโดยปริยาย